CELEX: E2015J0029
Language: da
Date: 2016-09-22 00:00:00
Title: Domstolens dom af 22. september 2016 i sag E-29/15 — Sorpa bs. mod Konkurrencemyndigheden (Misbrug af dominerende stilling — begrebet virksomhed — kooperativer oprettet af kommuner — affaldshåndtering — tjenesteydelser af almindelig økonomisk interesse — anvendelse af ulige vilkår ved tilsvarende transaktioner med andre handelspartnere — prisdiskrimination)

20.4.2017   
            
            
               DA
            
            
               Den Europæiske Unions Tidende
            
            
               C 123/7
            
         DOMSTOLENS DOM
   af 22. september 2016
   i sag E-29/15
   Sorpa bs. mod Konkurrencemyndigheden
   (Misbrug af dominerende stilling — begrebet virksomhed — kooperativer oprettet af kommuner — affaldshåndtering — tjenesteydelser af almindelig økonomisk interesse — anvendelse af ulige vilkår ved tilsvarende transaktioner med andre handelspartnere — prisdiskrimination)
   (2017/C 123/08)
   I sag E-29/15, Sorpa BS. mod konkurrencemyndigheden, hvori Hæstiréttur Íslands (Islands Højesteret) har anmodet Domstolen om i henhold til artikel 34 aftalen mellem EFTA-staterne om oprettelse af en tilsynsmyndighed og en domstol at fortolke EØS-aftalen, og navnlig dennes artikel 54, har Domstolen, sammensat af præsidenten Carl Baudenbacher (refererende dommer) og dommerne Per Christiansen og Páll Hreinsson, afsagt dom den 22. september 2016.
   Domskonklusionen lyder således:
   
               1.
            
            
               En kommune kan udgøre en virksomhed i artikel 54’s forstand, når den udøver en økonomisk aktivitet, der består i at udbyde varer eller tjenesteydelser på markedet. For at afgøre, om en aktivitet i form af affaldshåndtering er økonomisk, skal det undersøges, om denne udføres i konkurrence med private enheder. I denne henseende skal den omstændighed, at den betaling, som modtages for levering af affaldshåndteringsydelser, ikke kan overstige omkostningerne, afvejes mod eksistensen af konkurrence på markedet.
            
         
               2.
            
            
               Affaldshåndtering kan udgøre en tjenesteydelse af almindelig økonomisk interesse som omhandlet i EØS-aftalens artikel 59, stk. 2. Det tilkommer den forelæggende ret at afgøre, om anvendelsen af artikel 54 ville gøre det umuligt for kommunerne at levere de affaldshåndteringsydelser, som de fået overdraget, eller at levere dem på økonomisk acceptable vilkår.
            
         
               3.
            
            
               For at afgøre, om et offentligt organ udgør en virksomhed som defineret i EØS-aftalens konkurrenceregler, når den leverer affaldshåndteringsydelser, er det uden betydning, om dette organ er en kommune eller et kooperativ, hvori flere kommuner indgår.
            
         
               4.
            
            
               EØS-aftalens artikel 54 finder ikke anvendelse på konkurrencebegrænsende adfærd, som kræves af virksomhederne efter national lovgivning, eller såfremt national lovgivning skaber en retlig ramme, der i sig selv udelukker enhver mulighed for konkurrencemæssig adfærd fra deres side. EØS-aftalens artikel 54 kan dog finde anvendelse, hvis den nationale lovgivning ikke udelukker en selvstændig adfærd fra virksomhedernes side, der forhindrer, begrænser eller fordrejer konkurrencen.
            
         
               5.
            
            
               Hvis en EØS-stat ved national lovgivning indrømmer offentlige organer en undtagelse fra anvendelsen af EØS-konkurrencereglerne, f.eks. ved at give dem særlige eller eksklusive rettigheder, skal dette gøres i overensstemmelse med disse regler, navnlig EØS-aftalens artikel 59, stk. 1.
            
         
               6.
            
            
               Ejerne af et kommunalt kooperativ kan blive anset for at være dette kooperativs handelspartnere som omhandlet i EØS-aftalens artikel 54, stk. 2, litra c), medmindre de udgør én virksomhed med dette kooperativ.
            
         
               7.
            
            
               Ved at give disse ejere en rabat, som de øvrige kunder ikke får, stiller en dominerende virksomhed disse andre kunder ringere i konkurrencen, jf. EØS-aftalens artikel 54, stk. 2, litra c), forudsat at de konkurrerer med den dominerende virksomheds ejere på et marked i foregående eller efterfølgende omsætningsled set i forhold til det dominerede marked.